Diari Oficial de la Generalitat Valenciana


Sumari del DOGV 6010, del 11-05-2009 (2009/4935)

ORDE de 28 d'abril de 2009, de la Conselleria d'Agricultura, Pesca i Alimentació, per la qual es modifica l'Orde de 4 de desembre de 2006, de la Conselleria d'Agricultura, Pesca i Alimentació, per la qual s'establixen ajudes al trasllat de granges per motius d'interés públic, i es convoquen les ajudes per a l'any 2009.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6010

Data del DOGV
:   11-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4935


Data del document
:   28-04-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * sector agrari
    * regió desfavorida
    * explotació agrària
    * ajuda pública
    * suport econòmic
    * petita i mitjana empresa
    * ajuda a l'agricultura
    * agricultor

ORDE de 28 d'abril de 2009, de la Conselleria d'Agricultura, Pesca i Alimentació, per la qual es modifica l'Orde de 4 de desembre de 2006, de la Conselleria d'Agricultura, Pesca i Alimentació, per la qual s'establixen ajudes al trasllat de granges per motius d'interés públic, i es convoquen les ajudes per a l'any 2009. [2009/4935]  
L'experiència adquirida en la tramitació de les ajudes al trasllat de granges aconsella introduir algunes modificacions de caràcter tècnic que contribuïsquen a una més claredat de la norma i faciliten la seua gestió i, per tant, és necessari modificar l'orde que les regula.  
Les modificacions se centren a aclarir la condició de propietari de les instal·lacions per a ser beneficiari de l'ajuda, garantir la compatibilitat urbanística pels possibles ajuntaments afectats, disposar d'un certificat sobre les distàncies de seguretat sanitària a altres explotacions i modificar alguns dels mòduls per al càlcul de l'ajuda concedida en funció de l'espècie i orientació zootècnica.  
Si per mitjà del Pla d'Impuls dels Sectors Productius s'augmenta l'import de la línia T6180, es podrà aprovar una nova convocatòria, en la qual es reconsideraran els expedients d'ajudes denegades en esta convocatòria per falta de crèdit, amb la sol·licitud prèvia de l'interessat.  
Per tot això, a proposta de la directora general de Producció Agrària,   
ORDENE  
Article primer  
Es modifiquen les bases reguladores que s'establixen en l'annex I de l'Orde de 4 de desembre de 2006, de la Conselleria d'Agricultura, Pesca i Alimentació, per la qual s'establixen ajudes al trasllat de granges per motius d'interés públic, DOGV de 21.12.2006, de la manera següent:   
Es modifica el paràgraf sèptim de l'apartat quart que queda redactat de la manera següent:   
En qualsevol cas el volum màxim de subvenció per expedient no podrà superar la quantitat d'1.000.000 d'euros.  
Es modifiquen els apartats segon, tercer, quint i sext que queden redactats en els termes següents:  
Apartat segon. Beneficiaris  
Podran ser beneficiaris de les ajudes únicament xicotetes i mitjanes empreses, segons la definició de l'annex I del Reglament (CE) número 800/2008, de 6 d'agost de 2008, de la Comissió, que siguen titulars d'explotacions ramaderes inscrites en el Registre d'Explotacions Ramaderes de la Comunitat Valenciana creat per la Llei 6/2003, de 4 de març, de Ramaderia de la Comunitat Valenciana, que siguen propietaris de l'explotació i les seues instal·lacions, i que ho sol·liciten.   
En el cas que es tracte d'agrupacions de persones físiques o jurídiques sense personalitat, caldrà fer constar expressament els compromisos assumits por cada membre, com també l'import que cal aplicar a cada un, que tindran igualment la condició de beneficiaris.  
En el cas que el titular de l'explotació sol·licitant de l'ajuda no en siga el propietari, caldrà incloure-hi una acta notarial en què el propietari assumisca la realització d'esta tramitació i la clausura amb caràcter definitiu de les instal·lacions d'origen una vegada finalitzat el trasllat.  
Apartat tercer. Condicions de la inversió que cal subvencionar  
Se subvencionaran els trasllats d'explotacions ramaderes pels motius d'interés públic detallats en l'apartat primer sempre que complisquen les condicions següents:  
- Les instal·lacions que cal desmuntar han d'estar ubicades en zones no permeses per l'article 53 de la Llei de Ramaderia de la Comunitat Valenciana.  
- Les explotacions hauran de ser viables econòmicament. Seran considerades econòmicament viables quan tinguen una dimensió de 0,50 unitats de treball agrari com a mínim.  
- Les instal·lacions que cal desmantellar hauran de tindre una antiguitat mínima de 10 anys, comptabilitzats fins a la data de sol·licitud de l'ajuda, i n'hi haurà d'haver constància en la Llista d'Explotacions Ramaderes creada per mitjà del Decret 76/1995 o en el Registre d'Explotacions Ramaderes creat a l'empara de la Llei 6/2003, de 4 de març, de Ramaderia de la Comunidad Valenciana.  
- Les esmentades explotacions en la data de sol·licitud de l'ajuda hauran d'estar en situació d'actiu.  
- Les instal·lacions antigues i les noves que cal construir hauran d'estar ubicades en territori de la Comunitat Valenciana i inscrites en l'esmentat Registre d'Explotacions Ramaderes creat a l'empara de la Llei de Ramaderia de la Comunitat Valenciana.  
- Les instal·lacions noves s'hauran de construir complint les condicions tècniques que es recullen en l'article 55 de la Llei de Ramaderia de la Comunitat Valenciana i en la normativa d'aplicació segons l'espècie animal de què es tracte.  
- Les instal·lacions antigues s'han de clausurar de forma obligatoria i amb caràcter definitiu quan es finalitze totalment el trasllat de l'explotació, i després d'haver donat d'alta la nova instal·lació en el Registre d'Explotacions Ramaderes, en el termini màxim de 3 mesos, comptadors des de l'endemà de la notificació de la resolució de pagament de l'última anualitat.   
- Els titulars de les explotacions ramaderes que resulten beneficiaris de les ajudes al trasllat de granges s'han de comprometre per escrit (i n'hi ha d'haver constància en el REGA) a destinar les noves instal·lacions i equips la construcció i dotació dels quals haja estat finançada a càrrec d'esta línea d'ajudes a l'exercici actiu de l'activitat ramadera durant un període mínim de 6 anys, comptadors des de l'endemà de l'alta en el RERA de l'explotació. L'Administració efectuarà cada 2 anys els controls necessaris per a la comprovació del compliment d'esta obligació de destí.  
- A l'efecte del càlcul de l'ajuda, en cap cas es valorarà el sòl com a bé immoble.   
Apartat quint. Presentació de sol·licituds  
Les sol·licituds d'ajuda es formalitzaran en instància degudament emplenada subscrita pel titular de l'explotació o pel representant legal que corresponga, dirigida al director general de Producció Agrària de la Conselleria d'Agricultura, Pesca i Alimentació.   
Les esmentades instàncies es podran presentar en qualsevol de les oficines de la Conselleria d'Agricultura, Pesca i Alimentació de la Comunitat Valenciana, al marge de la possibilitat que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, en el termini de presentació que s'establisca en cada convocatòria anual.  
La sol·licitud es registrarà amb anterioritat a l'inici de l'execució de les obres per a les quals se sol·licita l'ajuda.   
En esta s'inclouran el nom i la raó social del titular de l'explotació ramadera, així com una descripció del pla d'inversió previst. S'acompanyarà amb la documentació següent:  
- Fotocòpia compulsada del DNI, NIF o CIF dels sol·licitants, així com de la seua personalitat jurídica.  
- Acreditació de representativitat, si s'escau.  
- Declaració responsable acreditativa de la condició de PIME.  
- En el cas que el titular de l'explotació sol·licitant de l'ajuda no en siga el propietari, caldrà incloure-hi una acta notarial en la qual el propietario assumisca la realització d'esta tramitació i la clausura amb caràcter definitiu de les instal·lacions d'origen una vegada finalitzat el trasllat.  
- Compromís del titular de l'explotació de destinar les noves instal·lacions i equips la construcció i dotació dels quals haja estat finançada a càrrec d'esta línia d'ajudes, a l'exercici actiu de l'activitat ramadera durant un període mínim de 6 anys, comptadors des de l'endemà de l'alta en el RERA de l'explotació. En este mateix compromís es farà constar que les instal·lacions antigues es clausuraran de forma obligatòria i amb caràcter definitiu quan es finalitze totalment el trasllat de l'explotació, i després d'haver donat d'alta la nova instal·lació en el Registre d'Explotacions Ramaderes, en el termini màxim de 3 mesos, comptadors des de l'endemà de la notificació de la resolució de pagament de l'última anualitat.  
- Còpia de les escriptures de propietat del terreny i les instal·lacions que constituïxen l'explotació que es traslladarà.  
- Fotocòpia compulsada dels fulls L, I i B del Llibre d'Explotació actualitzades.  
- Una memòria en què justificaran la necessitat de realitzar el trasllat de les instal·lacions de la seua explotació o unitat de producció d'acord amb l'apartat u d'esta orde.  
- Certificat de l'ajuntament del fet que l'emplaçament de l'explotació es troba en alguna de les circumstàncies prohibides de l'article 53 de la Llei de Ramaderia de la Comunitat Valenciana.  
- Informe de l'ajuntament al terme municipal de qual s'haja d'instal·lar l'explotació sobre l'adequació a la normativa urbanística dels terrenys on s'ubicarà.  
- Informe municipal dels ajuntaments el terme municipal dels quals estiga comprés en un radi de 2 km en què se certifiquen les distàncies a què es fa referència en l'article 53 de la Llei de Ramaderia.  
- Informe dels servicis veterinaris oficials sobre adequació de les noves instal·lacions a allò que es disposa en l'article 54 de la Llei de Ramaderia sobre distàncies de seguretat sanitària.  
- Declaració responsable del sol·licitant de no haver començat les obres per les quals sol·licita l'ajuda.  
- Una memòria detallada del programa d'inversions realitzada per un titulat universitari en disciplina de contingut agrari, donat d'alta en el col·legi corresponent, que inclourà:  
· Una descripció de les instal·lacions i dels equips de les granges antigues, amb la seua capacitat de producció, les condicions tècniques i la seua valoració econòmica.  
· Una descripció de les instal·lacions i dels equips de les granges noves, amb la seua capacitat de producció i les condicions tècniques. Es farà especial referència a les infraestructures i als equips nous que, si escau, s'instal·laran.   
· Estudi de la viabilitat econòmica de l'explotació realitzat per una empresa de consultoria especialitzada o per mitjà d'un informe prospectiu realitzat per un titulat universitari en disciplina de contingut agrari, donat d'alta en el col·legi corresponent, i independent. Esta valoració s'ha de fer considerant les necessitats concretes del mercat en eixe moment i, en particular, les de la Comunitat Valenciana.  
Perquè siguen considerades vidables econòmicament, les explotacions ramaderes hauran de tindre una dimensió de 0,5 UTA com a mínim.  
· Una valoració econòmica detallada del cost de les instal·lacions que cal construir, l'equipament i/o la modernització de les instal·lacions, així com de les inversions que suposen un augment de la capacitat productiva. A este efecte, quan l'import de les despeses subvencionable supere la quantia de 30.000 euros en el supòsit de cost per execució d'obra, o de 12.000 euros en el suposat subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar, com a mínim, tres ofertes de diferents proveïdors i que no podran ser superiors al valor de mercat, amb caràcter previ a la contracció del compromís per a la prestació del servici o el lliurament del bé, llevat que per les especials característiques de les despeses subvencionables no existisca en el mercat suficient nombre d'entitats que el subministren o el presten. L'elecció entre les ofertes presentades es realitzarà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.  
· Per a la valoració dels béns immobles serà necessari aportar un certificat elaborat per un taxador independent qualificat.  
· Un calendari d'execució de les obres que cal realitzar com a màxim durant quatre exercicis pressupostaris, a comptar des de l'exercici corresponent a la data de la resolució de l'ajuda i amb els límits de justificació de les inversions que s'establixen en esta orde. En cas de realitzar-se les obres en més d'un exercici pressupostari, la inversió mínima que cal realitzar en cada un dels anys considerats serà del 20% de la inversió total, excepte en el primer any. En l'esmentat calendari hauran de quedar clarament detallades les inversions que cal realitzar per al trasllat pròpiament dit i les inversions que cal realitzar dins del concepte de modernització. No obstant això, per als casos en què no existiren fons disponibles per a atendre les sol·licituds segons les anualitats presentades en el calendari d'execució, el percentatge mínim del 20% de la inversió anteriorment assenyalat no es tindrà en compte.  
- Imprés d'alta de manteniment de tercers de la Generalitat Valenciana acompanyat amb el certificat de l'entitat bancària de la titularitat del compte en què s'han d'efectuar els pagaments, en el cas d'altes, baixes o modificacions de les dades que es troben en poder del Sistema d'Informació Comptable de la Generalitat.  
- Documentació que acredite el compliment de cada un dels criteris de preferència assenyalats en l'apartat quart que siguen aplicables al sol·licitant.  
- Declaració responsable del sol·licitant sobre el compliment de la normativa d'integració laboral de persones amb discapacitat o, si escau, l'exempció de l'esmentada obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
- Declaració responsable de no estar sotmés a les prohibicions per a obtindre la condició de beneficiari que s'establixen en l'article 13 de la Llei 38/2003, General de Subvencions.  
- Declaració responsable de destinar l'adquisició i millora dels béns inventariables a la finalitat concreta per a la qual es va concedir la subvenció durant el període fixat per l'orde.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat Valenciana) i davant de la Seguretat Social.  
Apartat sext. Procediment de concessió  
La instrucció del procediment de concessió de subvencions i l'emissió de la proposta de resolució correspon al Servici d'Innovació i Tecnologia Ramadera de la CAPA, que realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals s'haja de formular la proposta de resolució, i que remetrà a l'òrgan col·legiat un informe d'avaluació de les sol·licituds.  
A la vista de l'informe d'avaluació, l'òrgan col·legiat realitzarà la proposta de concessió de les ajudes. L'esmentat òrgan col·legiat estarà integrat per tres membres: un cap de servici, que tindrà la condició de president de l'òrgan col·legiat; un cap de secció, que tindrà la condició de secretari de l'òrgan col·legiat; i un funcionari. Tots els membres, com també els suplents en casos de vacant, absència, malaltia o una altra causa legal, seran designats per la direcció general competent en matèria de ramaderia.  
A la vista de la documentació aportada, incloent l'acta dels servicis veterinaris i la proposta del cap del Servici d'Innovació i Tecnologia Ramadera, el/la conseller/-a d'Agricultura, Pesca i Alimentació resoldrà la concessió d'estes ajudes d'acord amb el procediment previst en l'apartat quart. La resolució inclourà:  
- La concessió o denegació expressa de la subvenció, amb els terminis que s'atorguen per a executar les inversions, que s'ajustaran al calendari del pla d'inversió presentat pel sol·licitant i que no podrà ser superior a quatre exercicis pressupostaris.  
- La distribució de les ajudes per anualitats, o el calendari resultant del repartiment del pressupost disponible en funció del barem de l'apartat quart, s'exigirà la realització, almenys, d'un 20% d'inversió en cada un dels exercicis econòmics per als quals es concedixen les ajudes, excepte en el primer any i en el supòsit de no-existència de disponibilitat pressupostària per a alguna anualitat, de conformitat amb allò que s'ha exposat en l'apartat quart.  
- L'exigència de presentar en un termini de tres mesos, comptadors des de l'endemà de la notificació de la resolució de concessió:  
· Projecte tècnic d'inversió, quan així s'exigisca per la normativa vigent.  
· Sol·licitud de llicència d'obres degudament registrada.  
· Acreditació de disponibilitat dels terrenys, bé per mitjà d'escriptura pública de contracte de compravenda, bé per mitjà de contracte d'arrendament després de la liquidació de l'impost de transmissions patrimonials. L'esmentat contracte d'arrendament haurà de tindre una duració mínima de 10 anys.  
Contra esta resolució és procedent el recurs de reposició davant de la consellera d'Agricultura, Pesca i Alimentació en el termini d'un mes comptador des de l'endemà del dia en què tinga lloc la notificació, d'acord amb el que s'establix en els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o la impugnació directament davant de l'orde jurisdiccional per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de València, en el termini de dos mesos des de l'endemà de la notificació, d'acord amb les disposicions dels articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i dels articles 10 i 46.1 de la Llei 29/1998, Reguladora de la Jurisdicció Contenciosa Administrativa.  
La no-presentació en el termini de tres mesos, comptadors des de l'endemà de la notificació de la resolució de concessió, dels documents especificats en el tercer punt del paràgraf anterior, comportarà la pèrdua de l'ajuda.  
El termini màxim per a resoldre i notificar la resolució del procediment no podrà excedir de 6 mesos des del dia que comença el termini de presentació de sol·licituds. La falta de resolució expressa en l'esmentat termini tindrà efecte desestimatori.  
Article segon  
Es modifica l'annex II, Modulació de l'Ajuda Concedida per Espècies, que queda redactat en els termes següents:  
Per al càlcul de la modulació es tindran en compte les dades que es troben en poder dels registres oficials en data d'últim dia de termini de presentació de sol·licituds.  
1. Boví  
1.1. Orientació llet: 3.171 €/plaça  
1.2. Engreix: 253,68 €/plaça  
2. Oví/Caprí  
2.1. Orientació carn: 211,4 ?/plaça d'ovella/cabra reproductora  
2.2. Orientació llet: 264,25 €/plaça d'ovella/cabra reproductora  
3. Porcí  
3.1. Cicle tancat: 1.796,9 ?/plaça de bacona  
3.2. Producció de garrins: 1.500 €/plaça de bacona  
3.3. Engreix: 200 €/plaça  
4. Avícola  
4.1. Ponedores: 8,09 €/plaça  
4.2. Broilers: 179,69 €/m²  
4.3. Recria: 204 €/m²  
4.4. Reproductores: 300 €/plaça  
5. Cunícola: 295,96 €/plaça de gàbia - cau  
6. Titots, ànecs, guatles i cinegètiques: 170 €/m²  
En el cas de sol·licituds de trasllat d'explotacions d'altres espècies o orientacions zootècniques diferents de les establides en este annex, seran estudiades individualment per part de l'òrgan d'instrucció.  
DISPOSICIONS ADDICIONALS  
Primera  
Es convoquen, per a l'exercici 2009, les ajudes a què fa referència l'article primer.  
Segona  
Les ajudes regulades en esta orde es concediran en la convocatòria 2009 a càrrec de la línia T3090, «Millora de les explotacions ramaderes», capítol VII, del programa 714.80, Desenvolupament i Millora de la Ramaderia, amb la dotació pressupostària següent:  
Exercici 2009, amb una dotació pressupostària de 636.000,00 €.  
Exercici 2010, amb una dotació pressupostària d'1.490.000,00 €.  
Exercici 2011, amb una dotació pressupostària d'1.580.000,00 €.  
Exercici 2012, amb una dotació pressupostària de 800.000,00 €.  
Tercera  
El termini de presentació de sol·licituds, en l'exercici 2009, serà de 20 dies naturals a partir de l'endemà de la publicació d'esta orde.  
DISPOSICIONS FINALS  
Primera  
Estes bases queden exemptes de l'obligació de notificar que es preveu en l'apartat 3 de l'article 88 del Tractat, segons es recull en l'article 3, apartat 1 del Reglament (CE) número 1857/2006, de 15 de desembre de 2006, de la Comissió, publicat en el número L 358 del Diari Oficial de la Unió Europea del dia 16.12.2006.  
Segona  
Es faculta la directora general de Producció Agrària per a emetre els actes, les resolucions i les instruccions que siguen necessaris per a l'aplicació d'esta orde.  
Tercera  
Esta norma entrarà en vigor l'endemà de la publicació en el Diari Oficial de la Comunitat Valenciana.  
València, 28 d'abril de 2009  
La consellera d'Agricultura, Pesca i Alimentació,  
MARITINA HERNÁNDEZ MIÑANA